CELEX: 32018D0954
Language: lt
Date: 2018-07-04 00:00:00
Title: 2018 m. liepos 4 d. Komisijos įgyvendinimo sprendimas (ES) 2018/954, kuriuo nustatomos tam tikros apsaugos priemonės, kad Bulgarijoje neplistų smulkiųjų atrajotojų maras (pranešta dokumentu Nr. C(2018) 4374) (Tekstas svarbus EEE.)

5.7.2018   
            
            
               LT
            
            
               Europos Sąjungos oficialusis leidinys
            
            
               L 168/7
            
         KOMISIJOS ĮGYVENDINIMO SPRENDIMAS (ES) 2018/954
   2018 m. liepos 4 d.
   kuriuo nustatomos tam tikros apsaugos priemonės, kad Bulgarijoje neplistų smulkiųjų atrajotojų maras
   
      
         (pranešta dokumentu Nr. C(2018) 4374)
      
   
   (Tekstas autentiškas tik bulgarų kalba)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   kadangi:
   
               (1)
            
            
               smulkiųjų atrajotojų maras (SAM) – sunki virusinė smulkiųjų atrajotojų, visų pirma avių ir ožkų, liga, dažniausiai perduodama per tiesioginį kontaktą. Sergamumas ir mirtingumas dėl SAM gali būti labai didelis (ypač tose srityse, kuriose SAM atsiranda pirmą kartą) ir SAM gali daryti didelį ekonominį poveikį žemės ūkio sektoriui. Žmonės SAM užsikrėsti negali. SAM yra endeminis daugelyje Afrikos, Artimųjų Rytų ir Azijos šalių ir kelia didelį susirūpinimą dėl gyvūnų sveikatos ir gerovės;
            
         
               (2)
            
            
               Tarybos direktyvoje 92/119/EEB (3) nustatytos bendrosios tam tikrų gyvūnų ligų, įskaitant SAM, kontrolės priemonės. Joje taip pat nustatytos kontrolės priemonės, kurių reikia imtis, jei ūkyje įtariamas ar patvirtinamas SAM. Be kitų kontrolės priemonių, aplink protrūkio vietovę turi būti nustatytos apsaugos ir priežiūros zonos ir turi būti imtasi kitų papildomų ligos plitimo kontrolės priemonių;
            
         
               (3)
            
            
               2018 m. birželio 23 d. Bulgarija pranešė Komisijai ir kitoms valstybėms narėms apie vieną SAM protrūkį trijuose smulkiųjų atrajotojų ūkiuose, kurių gyvūnai ganosi drauge Boliarovo savivaldybėje Bulgarijos Jambolo srityje;
            
         
               (4)
            
            
               Bulgarija ėmėsi Direktyvoje 92/119/EEB nustatytų kontrolės priemonių, visų pirma likvidavo užkrėstas bandas ir nustatė apsaugos ir priežiūros zonas aplink protrūkių vietoves, kaip nustatyta toje direktyvoje. Be to, buvo aktyviau prižiūrimos su paveiktomis zonomis besiribojančios savivaldybės, taip pat savivaldybės, esančios prie Sąjungos sienos su trečiosiomis šalimis, kuriose yra SAM atvejų;
            
         
               (5)
            
            
               be Direktyvoje 92/119/EEB nustatytų kontrolės priemonių, būtina imtis papildomų apsaugos priemonių, kad SAM neplistų. Atitinkamai tam, kad SAM neplistų į kitas Bulgarijos vietoves ir kitas valstybes nares bei trečiąsias šalis, visų pirma prekiaujant smulkiaisiais atrajotojais ir jų genetinės medžiagos produktais, reikėtų kontroliuoti tam tikrų smulkiųjų atrajotojų siuntų siuntimą ir smulkiųjų atrajotojų produktų pateikimą rinkai;
            
         
               (6)
            
            
               tam, kad SAM neplistų į kitas Bulgarijos vietoves ir kitas valstybes nares bei trečiąsias šalis, priimtas Komisijos įgyvendinimo sprendimas (ES) 2018/911 (4). Tame teisės akte numatytos laikinosios apsaugos priemonės, visų pirma juo draudžiama siųsti smulkiųjų atrajotojų siuntas ir pateikti rinkai tam tikrus smulkiųjų atrajotojų produktus iš Bulgarijos Jambolo srities;
            
         
               (7)
            
            
               nuo Įgyvendinimo sprendimo (ES) 2018/911 priėmimo dienos Bulgarija pranešė Komisijai apie naują SAM protrūkį nedideliame atrajotojų ūkyje tos valstybės narės Burgaso srityje;
            
         
               (8)
            
            
               Bulgarija taip pat pranešė Komisijai, kad po šio naujausio protrūkio ėmėsi pagal Direktyvą 92/119/EEB būtinų priemonių ir, be kita ko, aplink užkrėstą ūkį nustatė apsaugos ir priežiūros zonas;
            
         
               (9)
            
            
               šiame sprendime nustatomomis apsaugos priemonėmis turėtų būti atsižvelgta į naujausią epizootinę padėtį Bulgarijoje ir turėtų būti pakeistos laikinosios apsaugos priemonės, nustatytos Įgyvendinimo sprendimu (ES) 2018/911. Todėl tas sprendimas turėtų būti panaikintas;
            
         
               (10)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šiuo sprendimu nustatomos tam tikros apsaugos priemonės, kad Sąjungoje neplistų smulkiųjų atrajotojų maras.
   Ji taikoma smulkiesiems atrajotojams ir tų gyvūnų spermai, kiaušialąstėms ir embrionams, taip pat tam tikroms šių gyvūnų prekėms.
   2 straipsnis
   Šiame sprendime vartojamų terminų apibrėžtys:
   a)   smulkieji atrajotojai– avys ir ožkos;
   b)   šalutiniai gyvūniniai produktai– šalutiniai gyvūniniai produktai, apibrėžti Europos Parlamento ir Tarybos reglamento (EB) Nr. 1069/2009 (5) 3 straipsnio 1 punkte;
   c)   šalutinių gyvūninių produktų gaminiai– šalutinių gyvūninių produktų gaminiai, apibrėžti Reglamento (EB) Nr. 1069/2009 3 straipsnio 2 punkte.
   Be to, taikomos Europos Parlamento ir Tarybos reglamento (EB) Nr. 853/2004 (6) I priede pateiktos apibrėžtys.
   3 straipsnis
   Bulgarija iš priede išvardytų vietovių į kitas Bulgarijos dalis, kitas valstybes nares ir trečiąsias šalis uždraudžia išvežti šias prekes:
   
               a)
            
            
               smulkiuosius atrajotojus;
            
         
               b)
            
            
               smulkiųjų atrajotojų spermą, kiaušialąstes ir embrionus.
            
         4 straipsnis
   1.   Bulgarija uždraudžia pateikti rinkai šias prekes už priede išvardytų vietovių ribų, jei tokios prekės pagamintos iš priede išvardytų sričių kilmės smulkiųjų atrajotojų:
   
               a)
            
            
               šviežią mėsą;
            
         
               b)
            
            
               smulkintą mėsą ir mėsos pusgaminius, pagamintus iš a punkte nurodytos mėsos;
            
         
               c)
            
            
               žmonėms vartoti skirtus mėsos produktus ir apdorotus skrandžius, pūsles ir žarnas, pagamintus iš a punkte nurodytos mėsos, išskyrus tuos, kurie buvo apdoroti siekiant panaikinti tam tikrus pavojus gyvūnų sveikatai pagal Tarybos direktyvos 2002/99/EB (7) III priedą;
            
         
               d)
            
            
               žalią pieną ir pieno produktus, išskyrus tuos, kurie buvo apdoroti hermetiškai užplombuotoje taroje, kai F0 vertė 3,00 arba daugiau, kaip aprašyta Direktyvos 2002/99/EB III priede;
            
         
               e)
            
            
               produktus, kurių sudėtyje yra a–d punktuose nurodytų prekių;
            
         
               f)
            
            
               šalutinius gyvūninius produktus.
            
         2.   Nukrypstant nuo šio straipsnio 1 dalies f punkte nustatyto draudimo, kompetentinga institucija gali leisti taikant oficialią priežiūrą išsiųsti šalutinius gyvūninius produktus, skirtus perdirbti į šalutinių gyvūninių produktų gaminius ar pašalinti gamykloje, kurią ji toms reikmėms patvirtino Bulgarijos teritorijoje pagal Reglamento (EB) Nr. 1069/2009 4 straipsnio 4 dalyje išdėstytas taisykles.
   5 straipsnis
   Įgyvendinimo sprendimas (ES) 2018/911 panaikinamas.
   6 straipsnis
   Šis sprendimas taikomas iki 2018 m. gruodžio 28 d.
   7 straipsnis
   Šis sprendimas skirtas Bulgarijos Respublikai.
   
      Priimta Briuselyje 2018 m. liepos 4 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  1992 m. gruodžio 17 d. Tarybos direktyva 92/119/EEB, nustatanti Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (OL L 62, 1993 3 15, p. 69).
   
      (4)  2018 m. birželio 25 d. Komisijos įgyvendinimo Sprendimas (ES) 2018/911, kuriuo nustatomos laikinosios apsaugos priemonės, kad Bulgarijoje neplistų smulkiųjų atrajotojų maras (OL L 161, 2018 6 26, p. 67).
   
      (5)  2009 m. spalio 21 d. Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (Šalutinių gyvūninių produktų reglamentas) (OL L 300, 2009 11 14, p. 1).
   
      (6)  2004 m. balandžio 29 d. Europos Parlamento ir Tarybos reglamentas (EB) Nr. 853/2004, nustatantis konkrečius gyvūninės kilmės maisto produktų higienos reikalavimus (OL L 139, 2004 4 30, p. 55).
   
      (7)  2002 m. gruodžio 16 d. Tarybos direktyva 2002/99/EB, nustatanti gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (OL L 18, 2003 1 23, p. 11).
   
      PRIEDAS
      Šios Bulgarijos savivaldybės:
      
                  —
               
               
                  Boliarovo ir Elchovo savivaldybės Jambolo srityje.
               
            
                  —
               
               
                  Sredeco, Sozopolio, Primorsko, Malko Turnovo ir Carevo savivaldybės Burgaso srityje.